Daakaa hikka ena jambita jaayiya mettuɗo caggal nde jaynge ruppitii e leygal "NDar" to Daakaa toh. Ko sahnga tisubaar nde ɓenni seedeeji mbiyi jaynge ngee huɓɓi caggal nde jeeyoowo njarateeri nguldi "tanngana" woni e defde boofooɗe. Ko ndeen jaynge ngee jaggi e huɗo suudu, woni e ruppitaade. Ɗoon e ɗoon, e ballal henndu wuttatnoondu, lewlewndu nduu fuɗɗii jaaggude e kala ko huɓɓata. Ko ndeen jaynge ngee yettii Daakaa Galoya e mo Ceerno Madiina Gunaas, Ceerno Aamadu Tijjaani Bah.
Kulool jolii, gooto kala ena dannda hoore mum e ndeer Daakaaji e Dente ɗee. Juulɓe ɓee ndariima ngam falaade jaynge ngee, kono koocce e ceenal mbaawanaa jaynge wuttoowe hey huunde. Oon sahaa Sappor pompiyee en ena njoofi sumaldu (citerne) mum'en saraa ɗoon, ngalaano hay waadere ndiyam! Ɓe ndarii tan e ɓe laare jaynge e ɓeydoo doole. Waasde maɓɓe jogaade kaɓirɗe e ndiyam ena jeyaa ko ɓeydi cumu nguu bonde! Tawanooɓe kaalii wonde fooraas (woyndu) wooturu ngondu e Madiina Gunaas horiima huurde soklaaji wuro ngoo e ndiyam. Kadi alaa kuule ɓamaaɗe ngam hisnude nguurndam hajjiyaŋkooɓe ɓee.
Hohoowɓe ceediima wonde ko joli e Daakaa hikka koo ena ɗaminanoo maa meeɗ nde joli. E diiwaan mo Daakaa oo hoɗata, kala ko njiy-ɗaa waɗiraa ko huɗo walla gommbe makka e ndeemiri. Feetere wooere yonii ngam ruppitde jaynge e kala ko taarii. Ko wuro ngoo boniraa e nguu cumu hay gooto waawaa hiisaade ɗum. Maayɓe ɓee wiyaama ko woofɗuɓe walla wumɓe ɓe keɓaani danndude pittaali mum'en. Faayre e haame njolanii yoga e arnooɓe kono kadi departamaa Weli-Ngaraa fof enasunii e nguu cumu
Miijo mahde tiiɗndi (en dur) ena heewi duƴƴaade e Salaare
won en sikkooɓe maa ganni Daakaa oo waylo so kuɓeeje simoŋ walla ɓakke mahaama toon. Ko ɓuri heewde e Fuutaŋkooɓe njiɗaa Daakaa oo waylee sabu ko e ladde ndee e hoore mum Ceerno Mammadu Saydu Bah (RTA) ñiɓi ngal peŋngal dinne waɗii duuɓi 68 hannde.
Pulaagu.com jokkondirii e hohooɓe Madiina Gunaas e konngol ceerno Jalaalu Diini Bah, ɓiyi ceerno Ahmadu Tijjaani e kikiiɗe hee. Ceerno jalaalu goongɗinii wonde maayɓe ɗiɗo ena njambitee. Kono eɗen nganndi jaayɗe ɗee mbiyi ko tato haa e nayo. "Alla waɗii heen ndeenka sabu ko pittaali ɗiɗi mbaasaa heen, ɗum fof e muusde. Cumu nguu waɗi ɗum bonde ko waɗi ko sahnga nde naange ena wuli jawu, kadi henndu ena wutta no feewi." E wiyde ceerno Jalaalu, hikka waɗti laabi tati ko cumuuji ena mbaɗa: 1986, 1996, e 2005. "Min koɗi tan ko e huɗo! So ko wayi no cumu waɗii, maa Alla waɗa heen sutura tan. Ngol laawol noon pompiyeeji ena ɗoon kono hay ndiyam ngalaa. So min ndañii min njiɗi ko laamu nguu daranoo hisnude Daakaa oo sabu ko renndo mawngo woni ɗoo".
Caggal yeewtere amen e ceerno jalaalu Diini Bah, woni naamnal baɗɗingal ko hol no laamu Senegaal huccitirta e renndo wayngo hono nih waasa hay ɓamde kuule mbele ndiyam e kaɓirɗe jaynde waasa ŋakkude? Jeyaa ko e fotdeeji laamu nguu hisnude kala dental baɗowal e leydi ndii tawa ko jamirangal e nder sarɗiiji laamu nguu. Ndee ŋakkereko ñiŋoore hohowɓe dawrugol e laamu nguu kala sabu Madiina Gunaa jeyaa ko en nokkuuji ɓurɗi teddude to bannge Diina e nder Senegaal.Heddii ko yoo diineyaŋkooɓe e hohooɓe Daakaa oo e denndanngal almuɓe ceerno nde njokkata tiiɗnaare hono no waɗirtenoo nih e jamaanu ceerno men Seek Muhammadu Said Bah (RTA).
Pulaagu.com, e innde am heeriinde ena duwanoo saŋkoraaɓe ɓee etee amin nduwoo Ceerno Ahmadu Tijjaani Bah e denndaangal daakiyaŋkooɓende Alla ɓeyndanta renndo ngoo kisal.
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn